ສຳ​ພາດ ນາງທອງວອນ ສໍສຳພັນ ທີ່ໄດ້ຮັບທຶນ ມາທັດສະນະສຶກສາ ຢູ່ ສະຫະລັດ
ນາງທອງວອນ ສໍສຳພັນ ແມ່ນນຶ່ງ ໃນຈຳນວນຜູ້ໄດ້ຮັບທຶນ 75 ຄົນ ຈາກສິບປະເທດສະມາຊິກ ຂອງສະມາຄົມອາ​ຊ່ຽນ ເພື່ອມາ​ທັດ​ສະ​ນະ​ສຶກ​ສາ ຢ້ຽມຢາມສະຫະລັດ.
ທ່ານຜູ້ຟັງທີ່ເຄົາລົບ ລາຍການຊີວິດຊາວລາວແລງມື້ນີ້ ເຮົາຈະ ນຳເອົາການສຳພາດນາງທອງວອນ ສໍສຳພັນ ນຶ່ງໃນຈຳນວນ ຫ້າຄົນຈາກ ສປປ ລາວ ທີ່ໄດ້ຮັບທຶນໂຄງການລິເລີ້ມຜູ້ນຳຊາວ ໜຸ່ມຈາກເຂດເອເຊຍຕາເວັນອອກສຽງໃຕ້ ຫລື Young South east Asian Leadership Initiative Program ເພື່ອມາ ທັດ ສະນະສຶກສາອົບຮົມ ຢູ່ສະຫະລັດ ເປັນເວລາຫ້າອາທິດ ແລະ ໃນຕອນທ້າຍ ໝົດທັງຄະນະໄດ້ເຂົ້າພົບ ປະທານາທິບໍດີ Barack Obama ຢູ່ທີ່ທຳນຽບຂາວ ຊຶ່ງ ກິ່ງສະຫວັນ ຈະນຳເລື້ອງນີ້ ມາສະ ເໜີທ່ານ ສະບາຍດີ ທ່ານຜູ້ຟັງທີ່ເຄົາລົບ ລາຍການຊີວິດຊາວລາວ ມື້ນີ້ ຂ້າພະເຈົ້າ ຂໍແນະນຳໃຫ້ ທ່ານຮູ້ຈັກກັບ ນາງທອງວອນ ສໍສຳພັນ ນຶ່ງໃນຈຳນວນນຜູ້ທີ່ໄດ້ຮັບທຶນຫ້າຄົນຈາກ ສປປ ລາວ ຊຶ່ງມີຮວມທັງ ທ້າວບຸນມີ ສີບຸນເຮືອງ, ນາງສິລິໄພທູນ ໄຊຍະມຸງຄຸນ, ນາງມານິດຕາ ເຕົາສຸວັນ ແລະ ນາງຈິນຕະນາພອນ ແກ້ວວີຈິດ ອັນເປັນສ່ວນນຶ່ງ ຂອງ 75 ຄົນ ຈາກສິບ ປະເທດສະມາຊິກຂອງສະມາຄົມອາຊ່ຽນ ທີ່ໄດ້ຮັບທຶນໂຄງການຜູ້ນຳຊາວໜຸ່ມຈາກເຂດ ເອເຊຍຕາເວັນອອກສຽງໃຕ້ ທີ່ເອີ້ນ ຫຍໍ້ວ່າ YSEALI ມາທັດສະນະສຶກສາ ເປັນເວລາຫ້າ ອາທິດ ຢູ່ໃນທົ່ວສະຫະລັດອາເມຣິກາ ທອງວອນ ໄດ້ມາສຶຶກສາສັງເກດການ ເບິ່ງການບໍລິຫານລັດຖະບານທ້ອງຖິ່ນ ສະມາຄົມ ຕ່າງໆ ອົງການຈັດຕັ້ງທີ່ບໍ່ຫວັງຜົນກຳໄລ ແລະໃຊ້ເວລາໃນວັນທ້າຍສັບປະດາຢູ່ກັບຄອບ ຄົວຊາວອາເມຣິກັນ ທີ່ໃຫ້ຄວາມອຸບປະຖຳຢູ່ເມືອງ Decatur ລັດ Georgia ທາງພາກ ໃຕ້ຂອງສະຫະລັດ ທອງວອນ ເປັນຍິງສາວທີ່ວ່ອງໄວ ແລະສະຫລາດຫລັກແຫລມ ສຳເລັດປະລິນຍາຕີ ຈາກມະຫາວິທະຍາໄລແຫ່ງຊາດ ໃນປີ 2005 ຝ່າຍສັງຄົມວິທະຍາ ແລະພັດທະນາສັງຄົມ ທອງວອນ ໄດ້ເລີ້ມເຮັດວຽກກັບ ອົງການສະຫະປະຊາຊາດ ຝ່າຍອາຫານ ແລະການກະເສດ ຕໍ່ມາໄດ້ເຮັດວຽກໃຫ້ອົງການເກັບກູ້ລະເບີດ ທີ່ຍັງບໍ່ທັນແຕກ ເລີ້ມແຕ່ປີ 2011 ຈົນເທົ່າເຖິງປັດຈຸບັນ ພື້ນ ຖານການສຶກສາ ໄດ້ກາຍມາເປັນຈຸດນຳພາ ໃຫ້ທອງວອນ ສະແຫວງຫາຄວາມຮູ້ດ້ານ ການບໍລິຫານສັງຄົມ ທີ່ໄດ້ນຳພາ ທອງວອນ ມາສູ່ການອົບຮົມທີ່ ສະຫະລັດ ແລະຢ້ຽມຢາມທຳ ນຽບຂາວ ທີ່ນະຄອນຫລວງວໍຊິງຕັນ ດີ ຊີ ໂຄງການລິເລີ້ມຜູ້ນຳຊາວໜຸ່ມ ເອເຊຍຕາເວັນອອກສຽງໃຕ້ ແມ່ນໂຄງການທີ່ໄດ້ເລີ້ມມາ ແຕ່ປີ 2013 ໂດຍການກໍ່ຕັ້ງ ຂອງປະທານາທິບໍດີ ສະຫະລັດອາເມຣິກາ ທ່ານ Barack Obama ເພື່ອຊຸກຍູ້ໃຫ້ບັນດາຊາວໜຸ່ມອາຍຸແຕ່ 18 ຫາ 25 ປີ ແລະຜູ້ບໍລິຫານລະດັບ ກາງ ອາຍຸບໍ່ກາຍ 35 ປີ ທີ່ກຳລັງປະຕິບັດງານ ເພີ້ມພູນພັດທະນາເສດຖະກິດ ປ້ອງກັນ ສິ່ງແວດລ້ອມ ການສຶກສາ ແລະພົວພັນກັບພົນລະເມືອງ ໃນເອເຊຍຕາເວັນອອກສຽງໃຕ້ ບັນດາຊາວໜຸ່ມເຫລົ່ານີ້ມາຈາກ ສິບປະເທດສະມາຊິກ ຂອງສະມາຄົມ ASEAN ໂຄງ ການລິເລີ້ມ ຜູ້ນຳ ຊາວໜຸ່ມ ເອເຊຍຕາເວັນອອກສຽງໃຕ້ ແມ່ນບັນດານັກສຶກສາ ທີ່ຫາກໍ ສຳເລັດການສຶກສາ ແລະໄດ້ຮັບທຶນມາທັດສະນະສຶກສາ ຢູ່ທົ່ວສະຫະລັດ ເປັນເວລາຫ້າ ອາທິດ ໂຄງການລິເລີ້ມຜູ້ນຳຊາວໜຸ່ມ ເອເຊຍຕາເວັນອອກສຽງໃຕ້ ແມ່ນການສຶກສາລະດັບບໍລິ ຫານ ເລັ່ງລັດໃນລະຍະສັ້ນໆ ມີຈຸດປະສົງໃຫ້ບັນດາຜູ້ນຳຊາວໜຸ່ມເຫລົ່ານີ້ ມີຄວາມເຂົ້າ ໃຈຢ່າງເລິກເຊິ່ງ ກ່ຽວກັບສະຫະລັດ ແລະໃນຫົວເລື້ອງໂດຍສະເພາະກັບການຍົກລະດັບ ຄວາມຊ່ຽວຊານດ້ານການເປັນຜູ້ນຳຂອງເຂົາເຈົ້າ ບັນດາຜູ້ໄດ້ຮັບທຶນ ໄດ້ເນັ້ນໜັກໃສ່ຫົວ ຂໍ້ໃຫຍ່ສຳຄັນຄື ການສຶກສາສ່ວນຮວມປະຊາຄົມ ອະນຸລັກສິ່ງແວດລ້ອມ ແລະ ຜູ້ບໍລິຫານ ປະຊາຄົມ ແລະການພັດທະນາເສດຖະກິດ ນອກນັ້ນ ບັນດານັກສຶກສາຍັງໄດ້ຮຽນຮູ້ວ່າ ປະຊາຊົນໄດ້ຫລໍ່ຫລອມ ປະຫວັດສາດ ສະຫະລັດ ລັດຖະບານ ແລະສັງຄົມ ສ່ວນບຸກຄົນ ແລະກຸ່ມຕ່າງໆຢ່າງໃດ ເຂົາເຈົ້າຍັງໄດ້ ຮຽນຮູ້ ຕີຄວາມໝາຍ ການພົວພົວພັນຂອງພົນລະເຮືອນ ສຶຶກສາການພັດທະນາ ຢູ່ໃນສະ ຫະລັດ ແລະຄົ້ນຄວ້າໃນຫົວຂໍ້ຕ່າງໆ ເຊັ່ນວ່າ ການເປັນພົນລະເມືອງ ການສ້າງສາສັງຄົມ ພັດທະນາເສດຖະກິດ ຮາກເຫງົ້າ ການເຄື່ອນໄຫວ ຜູ້ນຳການເມືອງ ແລະການອາສາສະ ມັກ ບັນດານັກສຶກສາເຫລົ່ານີ້ ຍັງມີໂອກາດໄປພົບປະກັບ ບັນດາຜູ້ນຳສັງຄົມ ນັກທຸລະ ກິດ ແລະຜູ້ຕາງໜ້າອົງການຈັດຕັ້ງທີ່ບໍ່ຫວັງຜົນກຳໄລ ນອກຈາກນັ້ນຍັງໄດ້ຖືກນຳທ່ຽວ ບ່ອນທີ່ເຂົາເຈົ້າໄດ້ພົບກັບຄົນທ້ອງຖິ່ນ ລັດຖະບານ ເອກກະຊົນ ແລະອົງການຈັດຕັ້ງບໍ່ ຫວັງຜົນກຳໄລ ທີ່ກຳລັງປະຕິບັດງານ ໃນທີ່ສຸດ ບັນດານັກສຶກສາ ໄດ້ມາສະຫລຸບການ ຢ້ຽມຢາມ ຢູ່ທີ່ທຳນຽບຂາວ ນະຄອນຫລວງວໍຊິງຕັນ ດີ ຊີ ພາຍໃຕ້ໂຄງການດັ່ງກ່າວນີ້ ຜູ້ໄດ້ທຶນຈາກລາວທັງໝົດຫ້າຄົນເຂົ້າຮ່ວມ ເຂົາເຈົ້າໄດ້ອອກເດີນທາງ ຈາກ ສປປ ລາວ ໃນວັນທີ 29 ເມສາ ແລະໄດ້ກັບຄືນສູ່ບ້ານເຮືອນໃນວັນທີ 6 ເດືອນມິຖຸນາ ທີ່ຜ່ານມານີ້ ເພື່ອຕິດຕາມກ່ຽວກັບໂຄງອົບຮົມດັ່ງກ່າວ ວີໂອເອ ໄດ້ສຳພາດ ນາງທອງວອນ ສໍສຳພັນ ນຶ່ງໃນຈຳນວນຜູ້ໄດ້ຮັບທຶນຈາກ ສປປ ລາວ ຫ້າຄົນ ຊຶ່ງນາງໄດ້ກ່າວເຖິງຊີວິດຄວາມເປັນມາ ເບື້ອງຕົ້ນຕໍ່ ວີໂອເອ ດັ່ງນີ້: ກ່ຽວກັບການສອບເສັງເອົາທຶນ Young Southeast Asian Leadership Initiative ທີ່ກຳກັບໂດຍ ສະຖານທູດ ສະຫະລັດ ປະຈຳນະຄອນຫລວງວຽງຈັນ ທອງວອນ ໄດ້ກ່າວເຖິງຂັ້ນຕອນດັ່ງນີ້: ບັນດານັກສຶກສາຈາກສິບປະເທດ ສະມາຊິກຂອງສະມາຄົມບັນດາປະຊາຊາດ ໃນເຂດເອເຊຍຕາເວັນອອກສຽງໃຕ້ ໄດ້ແຈກຢາຍກັນອອກໄປສຶກສາຢູ່ທົ່ວ ສະຫະລັດ ເປັນເວລາຫ້າອາທິດ ຊຶ່ງແລ້ວແຕ່ຂະແໜງການອົບຮົມ ທີ່ເຂົາເຈົ້າເລືອກເອົາ ສ່ວນນາງທອງວອນ ໄດ້ເລືອກເອົາການບໍລິຫານແລະຄຸ້ມຄອງ ວຽກງານ ທີ່ໄດ້ເຮັດໃຫ້ນາງມາຕົກຢູ່ເມືອງ Decatur ລັດ Georgia ທາງພາກໃຕ້ຂອງສະຫະລັດ ນາງທອງວອນ ໄດ້ເລົ່າປະສົບການສູ່ຟັງດັ່ງນີ້: ໃນຕອນທ້າຍສຸດ ເຂົາເຈົ້າໄດ້ເດີນທາງມາເຕົ້າໂຮມພົບພໍ້ສະຫລຸບຜົນງານ ຢູ່ທີ່ນະຄອນຫລວງວໍຊິງຕັນ ຊຶ່ງທອງວອນ ໄດ້ເລົ່າສູ່ຟັງດັ່ງນີ້: ສິ່ງສຳຄັນທີ່ສຸດຂອງການມາຢ້ຽມຢາມນະຄອນຫລວງວໍຊິງຕັນ ຂອງບັນດານັກສຶກສາທັງໝົດນີ້ ກໍເພື່ອພົບປະກັບປະທານາທິບໍດີ Barack Obama ຜູ້ກໍ່ຕັ້ງໂຄງການ Young Southeast Asian Leaders Initiative Program ທອງວອນ ໄດ້ກ່າວເຖິງຄວາມຕື່ນເຕັ້ນ ແລະກຽດຕິຍົດຕອນນີ້ວ່າ : ທອງວອນ ໄດ້ເດີນທາງມາເຫັນ ສະຫະລັດ ອາເມຣິກາ ເປັນເທື່ອທຳອິດ ໄດ້ໄປສັງເກດ ການອົບຮົມຢູ່ເມືອງ Decatur ລັດ Georgia ພາກໃຕ້ຂອງ ສະຫະລັດ ໄດ້ຖືກຮັບຕ້ອນ ຈາກລັດຖະບານທ້ອງຖິ່ນ ສັງເກດການຈັດຕັ້ງຂອງ ເມືອງ ໃຊ້ເວລາຢູ່ກິນກັບນຳປະຊາ ຊົນ ທອງວອນ ໄດ້ໄປຢ້ຽມຢາມອະນຸສາວະລີ ທ່ານ Martin Luther King Jr ນັກ ເຄື່ອນໄຫວຮຽກຮ້ອງເອົາສິດ ທິພົນລະເມືອງ ແລະໃນທີ່ສຸດກໍໄດ້ເດີນທາງມາພົບພໍ້ ປະທານາທິບໍດີ ສະຫະລັດ ທ່ານ Barack Obama ຢູ່ທີ່ທຳນຽບຂາວ ຊຶ່ງທ່ານໄດ້ກ່າວ ກ່ຽວກັບປະສົບການຂອງທອງວອນ ໃນຕອນນຶ່ງວ່າ: “ທອງວອນ ສໍສຳພັນ ໄດ້ມາຢູ່ທີ່ນີ້ຈາກລາວ ຢູ່ໃສ ເຊີນລຸກຂຶ້ນ ນາງມານີ້ຈາກ ລາວ ທີ່ ນະຄອນ Atlanta ນາງໄດ້ໄປຢ້ຽມຢາມອະນຸສາວະລີແລະສູນກາງ ທີ່ສ້າງຂຶ້ນເພື່ອໄວ້ອາ ໄລ ແກ່ມື້ລາງອາຈານ ດຣ Matin Luther King Jr ນາງໄດ້ປະທັບໃຈ ໃນຄຳເວົ້າອັນ ນຶ່ງຂອງ Dr King ທີ່ກ່າວວ່າ ຄຳຖາມທີ່ມີຢູ່ ເລື້ອຍໆແລະຮີບດ່ວນທີ່ສຸດກໍຄື ທ່ານໄດ້ເຮັດ ຫຍັງແດ່ໃຫ້ແກ່ຄົນອື່ນໆ ແລະນັ້ນໄດ້ເຮັດ ໃຫ້ນາງຄິດເຖິງຄວາມຈິງຂອງຄວາມໝາຍການ ເປັນຜູ້ນຳພາ ແລະນາງໄດ້ຂຽນໄວ້ຢ່າງງົດງາມ ແລະຂ້າພະເຈົ້າຢາກໃຫ້ທຸກຄົນໄດ້ຟັງ “ການນຳພາມີຢູ່ໃນໂຕຂອງທ່ານເອງ ທຸກຄົນສາມາດເປັນຜູ້ນຳໄດ້ ເພາະວ່າ ທຸກຄົນສາ ມາດໃຫ້ ການຮັບໃຊ້ໄດ້ ທ່ານບໍ່ຈຳເປັນຈະຕ້ອງມີປະລິນຍາ ຈາກມະຫາວິທະຍາໄລ ໃນ ການນຳພາ ທ່ານບໍ່ຈຳເປັນທີ່ຈະຮູ້ຫລາຍກວ່າຄົນອື່ນ ສິ່ງທີ່ທ່ານຕ້ອງການກໍຄື ຄຸນຄວາມ ດີທີ່ເຕັມອົກເຕັມໃຈ ແລະຈິດວິນຍານ ທີ່ເກີດຈາກຄວາມຮັກ" ດີຫລາຍ ສ່ວນວ່າທອງວອນ ມີຄວາມຮູ້ສຶກຢ່າງໃດ ທີ່ຈະນຳເອົາການຮຽນຮູ້ ແລະປະສົບການທັງໝົດນີ້ ໄປເຜີຍແຜ່ຢູ່ ສປປ ລາວ ນັ້ນ ນາງກ່າວວ່າ: ນັ້ນແມ່ນການສຳພາດ ນາງທອງວອນ ຜູ້ໄດ້ຮັບຈາກ ສປປ ລາວ ຖ້າຫາກທ່ານມີຄວາມໄຝ່ຝັນ ຢາກໃຫ້ມີການປ່ຽນແປງໃນສິ່ງແວດລ້ອມ ແລະປະຊາຄົມຢູ່ອ້ອມແອ້ມທ່ານນັ້ນ ແລະຖ້າຫາກທ່ານເປັນຄົນສັນຊາດບຣູໄນ ກຳປູເຈຍ ອິນໂດເນເຊຍ ມາເລເຊຍ ມຽນມາ ຟິລິບປີນ ລາວ ສິງກະໂປ ໄທ ແລະຫວຽດນາມທີ່ອາຍຸ 18 ຫາ 35 ປີ ທີ່ຢາກເປັນຜູ້ນຳ ຊາວໜຸ່ມເອເຊຍຕາເວັນອອກສຽງໃຕ້ ກະລຸນາຕິດຕໍ່ເປັນສະມາຊິກໄດ້ທີ່ ໂປດຢ່າລືມຕິດ ຕາມອ່ານ ຟັງລາຍງານເພີ້ມເຕີມ ແລະເບິ່ງຮູບພາບ ກ່ຽວກັບເລື້ອງນີ້ໄດ້ ທີ່ໜ້າແວັບໄຊທ໌ ຂອງ ວີໂອເອ